Gillooly’s word dalk ‘George Bizos’Adv. George Bizos. ’n Voorstel om die Gillooly’s-wisselaar op die N12 by Johannesburg na die George Bizos-wisselaar te verander, is onlangs tydens die Gautengse geografiese namekomitee se eerste kwartaallikse vergadering vir 2022 voorgelê. Dít is een van verskeie voorstelle vir naamsveranderinge wat by die komitee vir oorweging en goedkeuring ingedien is. Adv. Bizos was ’n Grieks-Suid-Afrikaanse menseregteprokureur en kampvegter teen apartheid. Hy het oudpres. Nelson Madela destyds gedurende die Rivonia-verhoor verteenwoordig. Hy is in September 2020 in die ouderdom van 92 in sy huis in Johannesburg dood. Sy seun, Alexis Bizos, is tans die beskuldigde in ’n aanrandingsaak wat deur sy vervreemde vrou, Monique van Oosterhout, aanhangig gemaak is. Ander naamveranderinge sluit in die herbenoeming van die R23-Benoniweg na Oupa Lukhele en die R23-Heidelbergweg na Amina Cachalia. Maroela Media het vroeër berig die R50 in Gauteng kan moontlik binnekort na die oud‑Springboklegende Joost van der Westhuizen hernoem word. Die provinsiale pad wat Pretoria met Standerton via Delmas verbind, sal dan as Joost van der Westhuizen-rylaan bekend staan. Nog voorstelle sluit in die verandering van die R59 na Ahmed Kathrada-snelweg en die N12 na Helen Suzman-rylaan. Die geografiese namekomitee bied ondersteuning en advies aan plaaslike owerhede oor sake rakende die name van geografiese kenmerke in die onderskeie provinsies soos strate, geboue, parke en dies meer en word deur die Suid-Afrikaanse Geografiese Nameraad saamgestel.